3 afpresses af kriminelle – kundedata i fare

Ca. 3.600 kunders data er truet af kriminelle, der via email har truet teleselskabet. Kravet for ikke at udlevere eller misbruge de 3.600 kunders data er ifølge 3 selv et “større” millionbeløb.

3 har naturligvis meldt sagen til politiet, der nu er igang med en efterforskning – indtil videre vurderes sagen som “ægte”, og der er altså en reel risiko for, at de 3.600 kunders data bliver videresolgt og brugt af de kriminelle.

”Det er første gang i virksomhedens historie, at vi er udsat for denne type af kriminel adfærd. Jeg vil gerne slå fast, at vi hos 3 naturligvis ikke medvirker til at forhandle med kriminelle. Vi har derfor overdraget sagen til politiet, som straks er gået i gang med efterforskningen, og vi er trygge ved, at man her kommer til bunds i en både alvorlig og meget ubehagelig sag for vores kunder og for 3,” siger Sidsel Rosendal Olsen, Kundedirektør hos 3.

Endnu ingen spor

3 ved endnu ikke, hvordan det er lykkedes for forbryderne at komme i besiddelse af data’ene, men det arbejder teleselskabet naturligvis på at finde ud af hurtigst muligt. I mellemtiden lover de, at de vil holde kunderne oplyst om situationen.

”Jeg er ked af det på kundernes vegne, og vil naturligvis beklage det, der er sket. Hvor det har været muligt, har vi selvfølgelig allerede skrevet til de kunder, som er berørt af sagen. Men det er vigtigt for os, at alle vores kunder har så megen viden og information om sagen som muligt, og derfor vælger vi at gå ud og fortælle om det, selvom vi lige nu står midt i en trussel om afpresning,” siger Sidsel Rosendal Olsen.

3 holder løbende kunder opdateret på 3.dk/faq.

3 afpresses af kriminelle – kundedata i fare